Ennakkoratkaisupyyntö, jonka Verwaltungsgerichtshof (Itävalta) on esittänyt 3.10.2023 – Finanzamt für Großbetriebe
(Asia C-602/23, Finanzamt für Großbetriebe)
Oikeudenkäyntikieli: saksa
Ennakkoratkaisua pyytänyt tuomioistuin
Verwaltungsgerichtshof
Pääasian asianosaiset
Revision-menettelyn valittaja: Finanzamt für Großbetriebe
Muu osapuoli: Franklin Mutual Series Funds – Franklin Mutual European Fund
Ennakkoratkaisukysymykset
Onko [sijoitusrahastolain]1 188 §:n kaltainen säännös, jonka mukaan kotimaiseen yhtiöön rinnastettavissa olevat ulkomaiset yhteisöt suljetaan Itävallassa pääomatuloveron palauttamisen ulkopuolelle, jos ne vastaavat olennaisilta osin direktiivissä 2009/65/EY2 tarkoitettua yhteissijoitusyritystä3 eivätkä näin ollen saa toimia yhtiönä Itävallassa, koska Itävallassa on tällaisille yhteisöille säädetty vain läpivirtausjärjestelmään kuuluvan erikoissijoitusrahaston oikeudellisesta muodosta, SEUT 63 artiklassa tarkoitettu pääomien vapaan liikkuvuuden rajoitus?
Jos tähän kysymykseen vastataan myöntävästi: Onko kyseessä objektiivisesti rinnastettavissa oleva tilanne yhtäältä kotimaisen yhtiön, joka sijoittaa varansa riskin hajauttamisen periaatteiden mukaisesti mutta joka yleisöltä hankittujen varojen puuttuessa ei ole yhteissijoitusyritys ja voi näin ollen toimia yhtiönä myös kotimaassa, ja toisaalta sellaisen ulkomaisen sijoitusyhtiön välillä, joka yleisöltä hankittujen varojen vuoksi olisi kansallisten periaatteiden mukaan yhteissijoitusyritys eikä sen vuoksi voisi toimia yhtiönä kotimaassa?
Jos tähän kysymykseen vastataan myöntävästi: Voidaanko verotusvallan tasapainoisen jakautumisen säilyttämistä pitää oikeuttamisperusteena pääomien vapaan liikkuvuuden rajoittamiselle, kun [sijoitusrahastolain] 186 ja 188 §:llä pyritään varmistamaan, ettei kotimaisella tai ulkomaisella avoimella sijoitusrahastolla ole verosuojavaikutusta osuudenhaltijoihin nähden, jolloin vapautus pääomaverotulosta myönnetään osuudenhaltijoiden tasolla vain sellaisissa tapauksissa, joissa Itävalta on luopunut verotusoikeudestaan kaksinkertaisen verotuksen välttämiseksi tehdyssä sopimuksessa?
____________
1 Itävallan liittovaltion laki sijoitusrahastoista (Österreichisches Bundesgesetz über Investmentfonds) (BGBl. I nro 77/2011, sellaisena kuin se on muutettuna BGBl. I nrossa 111/2023).
1 Siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta 13.7.2009 annettu Euroopan parlamentin ja neuvoston direktiivi 2009/65/EY (EUVL 2009, L 302, s. 32).
1 Siirtokelpoisiin arvopapereihin kohdistuvaa yhteistä sijoitustoimintaa harjoittava yritys.